**JEGYZŐKÖNYV**

**Készült:** Telki Község Képviselő-testülete Pénzügyi Bizottságának 2016. augusztus 9.-én a Polgármesteri Hivatal tárgyalójában megtartott rendkívüli nyílt üléséről.

**Jelen vannak:**

Szigeti Antal Bizottság tag, levezető elnök

Fillinger Zsófia Bizottsági tag

Király Péter Bizottsági tag

Láng Richárd Bizottsági tag

Deltai Károly Polgármester

dr. Lack Mónika Jegyző

Takács Zoltán Alpolgármester

Halász Terézia Képviselő

Vetési Vincéné Pénzügyi csoport

Hoós Péter Településfejlesztési ügyintéző

Távolmaradását Földvári-Nagy László bizottsági elnök előre jelezte.

Szigeti Antal levezető elnökköszönti a bizottság tagjait és a megjelenteket, megállapítja, hogy a Bizottság határozatképes, az ülést megnyitja. Felkéri Fillinger Zsófiát a jegyzőkönyv hitelesítésére.

Telki Község Képviselő-testülete Pénzügyi- Bizottsága (egyhangú szavazattal - 4 fő bizottsági tag volt jelen a szavazáskor) határozathozatal mellőzésével az alábbi napirendet fogadta el:

Napirend

**1./ Döntés a Nemzeti Szabadidős – Egészség Sportpark Programban való részvételről**

Előterjesztő: polgármester

*Az előterjesztés a jegyzőkönyv melléklete.*

**Szigeti Antal** **levezető elnök**: Kérdezem, hogy polgármester úrnak van-e szóbeli kiegészítése.

Deltai Károly polgármester: Nagy az érdeklődés a pályázatra. Nem olyan régen módosították a pályázati kiírás szövegét. Korábban is tervbe volt egy futókör kialakítása. Az Alapítvány gyűjtött rá pénzt. A pályázati anyagba sok megkötés van. Az én javaslatom, hogy az Öreghegyi zöld területen a sport és rekreációs telkek közelébe jelöljük ki a futókört. Itt van a közelbe az óvoda, nincs a telken közmű, nem veszítünk egy telket, ha erre helyezzük el a futókört. A másik javasolt terület a telkek megközelítése miatt jelenthet gondot. A harmadik lehetőség a jelenlegi iskola előtti park maga, de szerintem az már így is túlzsúfolt.

Fillinger Zsófia bizottsági tag: Vizsgáltátok, hogy milyen feltöltési munkákra van szükség ezen a területen és annak milyen költsége van, vagy az már benne van ebben a költségben? Vizes a terület biztos, hogy fel kell tölteni.

Deltai Károly polgármester: Nem nincsen ilyen vizsgálat egyik területre sem készült. Benne, benne van a pályázatban, hogy olyan állapotba kell átadni a területet, hogy alkalmas legyen a telepítésre. Biztos, hogy kell rá költeni. De ez bármelyek területre igaz.

Fillinger Zsófia bizottsági tag: Vizsgáltátok-e, hogy a fiatalok játszótere mellett nincs-e az önkormányzatnak olyan területe, ami alkalmas lenne? Kizárt, hogy aki nem ott lakik az Öreghegyen az oda menne gyalog. Javaslom, hogy vizsgálják meg a Gördeszka pálya melletti területnél történő elhelyezést, a terület előkészítés szempontjából.

Deltai Károly polgármester: Távolabb van, ott nincs. Én javasoltam, hogy építsünk 3 autó parkolót és egy bicikli tárolót, mert aki oda megy az biztos kocsival, vagy biciklivel fog menni. A gördeszka pálya melletti területnél, amúgy sem lehet elhelyezni, mert ott van már egy futókör egy kicsi mulcssal borított, ott amúgy is még tart a fenntartási időszak. Javaslom, hogy az Alapítvány képviselőjét is hallgassuk meg.

Szigeti Antal levezető elnök: Úgy látom abba egyetértünk, hogy legyen az nem kérdés, hogy mennyiért az igen.

Koltai Piroska kuratórium elnök: Örülök a lehetőségnek, hogy van pályázati lehetőség. Mi a 400 méteres futókört támogatjuk. A rendelkezésre álló forrásból 3,5 millió forintot erre szánunk. Az, hogy hol legyen az kérdés, véleményem szerint az Öreghegyi terület messze van, de, ha nincs más lehetőség el fogjuk fogadni. Mi az iskola mellett támogatnánk. Nem tudom, hogy a gördeszka pálya melletti területet meg lehet-e esetleg még futtatni, mert azért, az közelebb van az iskolához.

Deltai Károly polgármester: Nekem a Völgyben lévő területtel az a problémám, hogy ott most is van egy futókör és nem nagyon veszik igénybe.

dr. Vida Rolland képviselő: Mindig elképedek, hogy milyen költsége van ennek közel annyi, mint 1 m burkolt aszfalt út.

Koltai Piroska kuratórium elnöke: Mi utána jártunk, hogy mibe kerül és ez reális ár.

Király Péter bizottsági tag: 200 méterbe is tenne bele ennyi pénzt az Alapítvány?

Koltai Piroska kuratórium elnöke: A 200 méteres futókörbe csak 1.000.000.- Ft-ot tennénk bele, mert ahhoz mi más eszközöket is tennénk.

Szigeti Antal levezető elnök: Jól látom, hogy a 200 méter felé tesszük le a voksot? Van-e más javaslat?

Deltai Károly: Én a hosszú pályát javaslom, itt az önerő jelentős.

Láng Richárd bizottsági tag : Amikor ti kitaláltátok volt-e ötlet az elhelyezésre?

Koltai Piroska: Mi az iskola melletti területet javasoltuk mindig is. De ha ez nem tud megvalósítani, a lényeg, hogy mi mindenképpen a 400 métert javasoljuk.

Szigeti Antal levezető elnök: Nyilvánvalóan ott az előnye. Nekem is vannak aggályaim, hogy a falu szélén van. Nálam perdöntő, hogy építési telket nem érint, mert az 10 millió forint mínusz lenne. Számolni kell mindenhol az alépítmény költségével is.

Hoós Péter településüzemeltetési ügyintéző: A helyszínről is kell dönteni. A meglévő sportpálya terültét is megnéztük, az 241 méter lenne, így kevés, még akkor is, ha kimennénk a Napsugár utcáig. Én a pályázatból is úgy látom, hogy nincs más terület.

Láng Richárd bizottsági tag: Mit értünk alépítmény alatt? Tudunk –e felelősen dönteni erről, így, hogy nem tudjuk mekkora az alépítmény előkészítésének költsége?

Deltai Károly polgármester: A legrosszabb esetben is kb. 600 m3 földről beszélünk.

Fillinger Zsófia bizottsági tag: Én szeretnék arról is beszélni, hogy a településszerkezeti terv alul van tervezve zöldterületekkel, épp ezért nem találunk most helyet. Én úgy gondolom, hogy az iskola melletti terület mellett lévő telkek terhére lehet zöldterületet kialakítani? Mert, ha valahol, itt tényleg használnák. Ez áldozat. Ezen a zöldterületen olyan sporttevékenységet lehet csinálni, ami nincs az iskolához annyira kötve. Ha itt valósítjuk meg a futókört az iskolának semmiképpen sem, még talán az egyik óvodának lehet csak hasznára. Ha azt meg lehet vizsgálni, hogy a zöldterületet kialakítani az iskola mellett, a zöldterület kialakítás az önkormányzatnak mindig veszteség, luxus, de a közösségnek hasznos. Úgy hallottam, hogy a tulajdoni lapokat kell becsatolni, ott vannak telkek, becsatolható a tulajdoni lap és el lehet dönteni, most készül a településfejlesztési koncepció még vita tárgya alatt van, a zöldterület részt át kell írni.

dr. Lack Mónika jegyző: Az építési telkek terhére igen.

Fillinger Zsófia bizottsági tag: Milyen közintézményt fejlesztenék.

Deltai Károly polgármester: Középiskolát, inkubátorházat. Én úgy látom, hogy van egy hely a falu közepén a park és minden funkciót oda akarunk tenni. Nem lehet mindent egy pontra tenni. Ez a vita a műfüves pályánál is elhangzott már. nem csak a pénzügyi szempont fontos, hanem a távlatos tervek is.

Deltai Károly polgármester: Ezek a telkeket intézményfejlesztésre vásároltuk meg. Nem tudom máshova hova tudnánk tenni közintézményt. Fontosabb, hogy egy építendő közintézményt ide tudjunk tenni.

Láng Richárd bizottsági tag: Mindegy, hogy bármekkora támogatást is kapunk, ha az kidobott pénz.

Szigeti Antal levezető elnök: A Sportpark ott lenne az iskola területén, a Kamilla köz területénél?

**Telki Község Képviselő-testülete**

**Pénzügyi Bizottsága**

**53/2016. (VIII.9.) PÜB. számú**

**állásfoglalása**

A Pénzügyi Bizottság 4 igen szavazattal-egyhangúlag – 4 fő bizottsági tag volt jelen az ülésen – elfogadásra javasolja a képviselő-testületnek, hogy az Óvoda-Iskola Telkiben: Út Európába Alapítvány által a futókör kialakítására átadandó 3.500.000.- Ft összegű támogatást fogadja be, mely a Sportpark Programba kerülne felhasználásra.

**Telki Község Képviselő-testülete**

**Pénzügyi Bizottsága**

**54/2016. (VIII.9.) PÜB. számú**

**állásfoglalása**

A Pénzügyi Bizottság 4 igen szavazattal-egyhangúlag – 4 fő bizottsági tag volt jelen az ülésen – elfogadásra javasolja a képviselő-testületnek, hogy pályázzon a 400 méteres futókör és sportpark kialakítására a Telki 1449 hrsz-ú ingatlanon és, a Telki 732/1 hrsz-ú ingatlanon pedig a másik sportpark kialakítására. Javasolja a képviselő-testületnek, hogy a szükséges önerőt a rendelkezésre álló forrásokból biztosítsa.

**2./ Települési adóról szóló rendelet felülvizsgálata**

Előterjesztő: polgármester

*Az előterjesztés a jegyzőkönyv melléklete.*

Deltai Károly polgármester: Most az pillanat jött el, hogy el kell dönteni, hogy megyünk-e tovább jogi úton. Kértem, hogy minden lépés előtt vigyük vissza a kérdést a testület elé. Ha nem megyünk végig az úton nyitva hagyunk egy ajtót, hogy nem tudjuk, hogy mi a végső és egyértelmű, nyilvánvalóan magunkra húzzuk a felelősségét annak, hogy Telki költsége nem most, de e a közeljövőben megbillen. Ennek a következménye nyilván egy alacsonyabb szolgáltatási színvonal, vagy egy adóemelés, ami nem érinthet másokat, mint az ingatlan tulajdonosokat. Azt lássuk, hogy mi ennek az egésznek mi az indoka és oka. Van egy olyan helyzet ami számunkra olyan helyzetet teremt, hogy a működésünket fejlesztési lehetőségünket hosszú távon ellehetetleníti. Lehet, hogy évek után meginoghat Telki gazdasági helyzete. Tehát az elvi rész a fontosabb mint a jogi kimenetel ennek az egésznek.

Szigeti Antal levezető elnök: Kérem, azt egészítse ki polgármester úr, az előterjesztésbe ki van pontozva, hogy kit javasolsz ügyvédnek. A jogi képviselő személyéről is dönteni kell.

Takács Zoltán alpolgármester: Én dr. Csüllögh Nóra ügyvédet javaslom, hogy bízza meg az önkormányzat a Kúria előtti képviseletünkre, 15.000.- Ft+Áfa/óra munkadíjjal.

**Telki Község Képviselő-testülete**

**Pénzügyi Bizottsága**

**55/2016. (VIII.9.) PÜB. számú**

**állásfoglalása**

A Pénzügyi Bizottság 2 igen szavazattal, 1 tartózkodással és 1 ellenszavazattal nem támogatja – 4 fő bizottsági tag volt jelen az ülésen – a Kúria előtti eljárásban a jogi képviselet ellátására vonatkozó előterjesztés elfogadását.

Több hozzászólás nem volt. Szigeti Antal megköszöni a bizottsági tagoknak a részvételét és az ülést bezárja.

Szigeti Antal Fillinger Zsófia

Levezető elnök Bizottsági tag